Košice 28. augusta (TASR) - Poverený príslušník Policajného zboru z prečinov nebezpečného vyhrážania a výtržníctva obvinil 30-ročného Štefana z okresu Trebišov.
Ako TASR informoval košický policajný hovorca Alexander Szabó, obvinený v stredu (27.8.) popoludní počas jazdy autom po Sečovskej ceste smerom na Vyšné Opátskej v Košiciach prenasledoval svoju družku, pričom po nej strieľal plynovou pištoľou. "Na Bukoveckej ulici predbehol jej vozidlo a zablokoval ju. Následne po vystúpení z vozidla sa jej vyhrážal zabitím. Poškodená v strachu o svoj život sa vo svojom aute uzamkla a privolala políciu," spresnil Szabó.
Policajti muža aj zbraň na mieste zadržali a umiestnili ho do cely policajného zaistenia. V prípade dokázania viny mu hrozí trest odňatia slobody na šesť mesiacov až tri roky.